觀吳正獻真
作者：李廌
朝代：宋

paragraphs: 次公不許畫麒麟，孝宣妙選知名臣。
拜公之像想風度，乃是雲臺子顔之文孫。
元豐天子建原廟，玉宇萬棟臨端門。
累朝名臣儼冠劍，列聖御坐開乾坤。
修廊祕殿鎖春色，彷彿音容皆駿奔。
相君相業皆元元，旂常彝鼎定書勛。
儀形在歿侍神考，英氣噩噩凝天閽。
嗣皇方思服盛美，欲考辟公觀列文。
君傳茲圖落人世，世人遂得知瑜璠。
吾知袁公固有後，能平楚獄竟無冤。
召公甘棠猶不伐，衛武之德誰能諼。
君不見溫公之像滿人間，願廣此圖令並傳。